Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, energia berriztagarria sortzeko plantak paratzea modu ordenatuan sustatzeko xedez tresna publiko bat sortzeari buruzkoa. Galdera 2020ko urriaren 16ko 111. Nafarroako Parlamentuko Aldizkari Ofizialean argitaratu zen.

Iruñean, 2020ko azaroaren 13an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Maiorga Ramírez Erro jaunak idatziz erantzuteko galdera bat egin du (10-20/PES 252). Hauxe da Garapen Ekonomiko eta Enpresarialeko kontseilariaren erantzuna:

Energia berriztagarria sortzeko plantak paratzea modu ordenatuan sustatzeko xedez tresna publiko bat sortzeari dagokionez, honako hau jakin nahi dut:

Zein da Nafarroako Gobernuaren jarrera eta borondatea hura abiarazteari buruz?

Ondokoa jakinarazten dizugu honako erantzun honen bidez:

Gaur egun, Nafarroako Klima Aldaketari eta Trantsizio Energetikoari buruzko lege-proiektua egiten ari da. Bertan, plangintza-, ezarpen- eta ebaluazio-tresnak definitzen dira, eta klima-aldaketaren eta energiaren arloko plangintza estrategikoa nabarmentzen da, lotutako politika sektorialekin koordinatuta. Parte-hartze publikorako zabaldutako lege-aurreproiektuan, Nafarroako Trantsizio Energetikoaren Agentzia (ATENA) eta Nafarroako Klima Aldaketaren Bulegoa (OCCN) sortzea jasotzen da, bai eta Klima Funtsa ere, plan eta ekimenak eta karbonoaren inguruko aurrekontuak batera finantzatzeko tresna gisa.

Zehazki, aurreproiektu horretan honako hau ezartzen da:

9. artikulua-Plangintzarako, inplementaziorako eta ebaluaziorako tresnak.

Nafarroako Gobernuak beharrezkoak diren plangintza-, ezarpen- eta ebaluazio-tresnak izanen ditu foru lege honen 1. artikuluan aitortutako xedea eta helburuak betetzeko, eta genero-ikuspegia jasoko du horietan. Honako hauek dira tresna horiek:

b) Nafarroako Trantsizio Energetikoaren Agentzia, energiaren arloko planetarako tresna exekutibo gisa.

11. artikulua-ATENA-Nafarroako Trantsizio Energetikoaren Agentzia.

1. Nafarroako Trantsizio Energetikoaren Agentziaren xedea izanen da erantzun eraginkor eta efizientea ematea Nafarroako trantsizio energetikoaren arloan dauzkan beharrei. Bereziki, honako hauek esleituko zaizkio:

a) Nafarroako energia-plangintza.

b) Energia berriztagarriak, aurrezpena, energia-eraginkortasuna eta energiaren kudeaketa adimenduna sustatzea.

2. Bere helburuak betetzeko, Nafarroako Trantsizio Energetikoaren Agentziak honako eginkizun hauek beteko ditu, bere estatutuetan esleitzen zaizkionak alde batera utzi gabe:

a) Nafarroako Energia Plana kudeatzea, horren barne dela haren diseinua eta lanketa, neurriak eta jarduerak proposatzea eta gauzatzea, eta betetze-mailaren jarraipena egitea.

h) Nafarroako Energia Azpiegituren Planak diseinatzen eta haien jarraipena egiten laguntzea.

3. Nafarroako Trantsizio Energetikoaren Agentziak foru-sektore publiko instituzionala enpresa-entitate publiko gisa integratuko du, Nafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legean aurreikusitakoaren arabera.

4. Nafarroako Trantsizio Energetikoaren Agentzia sortuko da foru dekretu bidez, eta haren estatutuak onetsiko dira.

5. Nafarroako Trantsizio Energetikoaren Agentzia atxikita dagoen eta energiaren arloko eskumenak dituen Nafarroako Gobernuko Departamentuaren plangintza eta politika globalaren arloko jarraibideen mende egonen da.

Testu horrek aldaketak izan ditzake oraindik barne-araugintzako prozesuan, Gobernu Kontseiluak foru lege proiektua, zeina Parlamentuan aurkeztuko baita, onetsi aurretik.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko azaroaren 10ean

Garapen Ekonomiko eta Enpresarialeko kontseilaria: Manu Ayerdi Olaizola